Northugs skismører: - Nå begynner jeg å bli nervøs
Mandag formiddag var løperne ute og testet sprintløypen på Dario Colognas hjemstad, Val Müstair. Det var knallblå himmel da løperne var ute og trente. Sola badet i snø på fjelltoppene. Ellers er det ikke et snøfnugg i Val Müstair. Sprintløypa er kunstsnø. Les også: Sundby ville ikke svare på spørsmål om Northug som lagkamerat. VG snakket med Northugs skismører som har full kontroll på nervene foran tirsdagens sprint. Northug leder touren etter søndagens seier på jaktstarten i Oberstdorf. - Jeg blir ikke noe ekstra nervøs selv om Petter kjemper i toppen, sier Snesrud til VG: - Vi gjør vårt beste uansett hvordan det ligger an. Det er varslet like strålende vær tirsdag. - Det er vanskelig å få godfølelsen på skiene her, sier Snesrud.Med mellom fem og ti minusgrader blir det veldig skarpt på kunstsnøen. - Det kan bli ekstremt stor fart, sier TV2-ekspert og tidligere verdensmester på ski, Odd-Bjørn Hjelmeset. Han legger til at det ikke er vanskelig å få god glid på dette føret. - Utfordringen er å finne skiene som er stabile nok, når det er så hardt, sier Hjelmeset. Det er så hardt i løypa i Val Müstair at skiene lett kan skjære ut og man mister taket i kunstsnøen. - Det kan bli fall her tirsdag, sier Hjelmeset.Etter nok en runde med skitesting, bytter Northugs trener og skitester Stig Rune Kveen og Snesrud ski igjen. - Nå begynner jeg å bli nervøs, utbryter Snesrud. - Så du er nervøs når du skal finne det rette skiparet til Northug likevel? - Ja, litt nå, svarer Snesrud og smiler. - Vi begynner å nærme oss noe her nå. Northug leder Tour de Ski foran den tredje etappen tirsdag. Sprinten blir ekstra viktig for ham, siden Martin Johnsrud Sundby normalt ikke er veldig sterk i sprint. Northug trenger de sekundene han kan få foran den siste bakken søndag. Han håper han kan ta noen ekstra sekunder på Sundby tirsdag. Men på den annen side, så var Sundby på pallen på sprint i Tour de Ski i fjor. Sundby er 18,8 sekunder bak Northug etter to etapper. - Jeg må forberede seg på disse klokkene (en variant av kubjeller) de durer med der, men det skal jeg løse med noen ørepropper og headsett. Så får jeg prøve og gå fort når jeg står på startstreken, sier Northug itl VG og fortsetter: - Og ikke minst i heatene. Å nå en semifinale er det viktigste, kommer jeg dit har jeg gjort jobben, sier Northug. Alex Harvey er nummer to i Tour de Ski, mens Calle Halfvarsson er på 3. plass. Dario Cologna er nummer seks. Sundby er nummer åtte foran sprinten.
Petter Northugs skismører Stein Olav Snesrud forteller at det er vanskelig å få godfølelsen på skiene på kunstsnøen i Val Müstair. Det gjør ham litt nervøs.